Nedlloyds styreformann Rein Wijkstra i samtale med Torstein Hagen under en generalforsamling i januar 1988.  Foto: Rob Bogaerts 
**Torstein Hagen** (født 1943 i Nittedal) er en norsk skipsreder, blant Norges rikeste.

Bakgrunn og virke
-----------------

Hagen er en norsk skipsreder, med verdens største elvecruiseflåte og eier av cruiseselskapet Viking Cruises. Han er blant Norges rikeste, med en anslått formue på over 50 milliarder i 2019.

Hagen er utdannet ved Norges tekniske høgskole i Trondheim og ved Harvard University i USA.

Han var tidligere partner i det internasjonale konsulentfirmaet McKinsey & Company i Europa og var med på å starte opp McKinsey i Skandinavia.

I 1977 ble han toppsjef for Det Bergenske Dampskibsselskab. Der solgte han fire hurtigruteskip og stoppet passasjerseiling over Nordsjøen om vinteren. I 1979 gikk selskapet med overskudd, og i 1982 hadde det en fortjeneste på 175 millioner kroner. I 1983 gikk han over til å bli adm. dir. i Royal Viking Line. På dette tidspunktet var RVL eid av Bergenske og Det Nordenfjeldske Dampskibsselskab, og hadde gått med underskudd i flere år. I april 1984 ble det annonsert at Royal Viking Line skulle selges til den amerikanske investorgruppen Whitney & Company for cirka 1,8 milliarder kroner. Planen var at Hagen skulle fortsette å lede selskapet, men i august samme år ble det klart at avtalen ikke ble gjennomført. Royal Viking Lines ble i stedet tatt over av Norwegian Caribbean Lines, eid av Kloster Cruise. I september 1984 sluttet Hagen i selskapet.

I 1986 var han daglig leder for driftsselskapet Cool Carriers i Stockholm.

Etter dette etablerte han seg i London. I februar 1988 prøvde han sammen med andre norske investorer i gruppen Marine Investment å ta over Nederlands største rederi, Nedlloyd. Noen måneder senere hadde Marine Investment solgt seg ned, og oppkjøpsforsøket ble avlyst. I desember 1988 kjøpte Hagen og Marine Investments 38,8 prosent av aksjene i Det Norske Oljeselskap. Hagen ble styreformann i selskapet.

I 1991 kontrollerte han 23 prosent av aksjene i Nedlloyd. Under generalforsamlingen, hvor 1100 aksjonærer hadde møtt opp, fikk han flertall for sitt forslag om å underkjenne konsernets regnskap for 1990. Hagen kom inn i styret i selskapet året etter.

I 1992 eide Hagen litt over 50 prosent av aksjekapitalen i DNO. På slutten av året solgte selskapet sitt norske oljeengasjement til Saga Petroleum. Det ble antydet at salget skjedde for å få penger til å overta Nedlloyd, og det nederlandske selskapet ønsket at Hagen forlot styret. Like etter ble han kastet ut av Nedlloyd, og tapte 320 millioner kroner av egne penger på det.

I april 1993 ble han styremedlem i Kloster Cruise, selskapet som kjøpte Royal Viking Line i 1984. Kloster Cruise ble eid av Vard AS, som Hagen kjøpte seg opp i.

I 1996 var DNO på randen av konkurs, og Hagen solgte seg ut. Han begynte så med oppkjøp av elvecruisebåter i Russland. I 1999 var selskapet Viking River Cruises størst i verden på elvecruise. Hagen utvidet cruisevirksomheten til havgående cruiseskip i 2015, i 2019 var den havgående flåten på seks skip og rederiet planlegger en flåte på 16 havgående cruiseskip i 2027.

Personlig
---------

Hagen er bosatt i Luzern i Sveits.

Referanser
----------

1. ↑  Torstein Hagen biography. Chairman of Viking - hjemmesiden til Viking Cruises. Besøkt 25. juni 2018
2. ↑  Torstein Hagen kliner til og bestiller cruiseskip for 20 milliarder - hegnar.no 8. mars 2018. Besøkt 25. juni 2018
3. ↑  Torstein Hagen bygger skip for 30 milliarder - Hegnar.no 21. juni 2018. Besøkt 25. juni 2018
4. 1 2  Sigurd Bjørnestad (30. mai 2019). «Norges nest rikeste eier det ene ulykkesskipet i Budapest. Han har skapt seg en formue på europeiske elver.». Aftenposten. Besøkt 30. mai 2019.
5. ↑  Bjørn Haugan: *Cruisekongens nye kurs* - Portrettintervju - vg.no 17. oktober 2021
6. ↑  Grete de Lange (18. april 1984): Adm.dir. Tortein Hagen: -Cruise en utfordring. *Aftenposten*
7. ↑  Grete de Lange (10. april 1984): Royal Viking Line selges til USA. *Aftenposten*
8. ↑  Pål Stensaas (15. august 1984): Torstein Hagen ble overrasket. *Aftenposten*
9. ↑  Aftenposten (10. september 1984): Hagen ut av Royal Viking. *Aftenposten*
10. ↑  Grete de Lange (10. oktober 1986): Torstein Hagen: Best uten skipsfartspolitikk. *Aftenposten*
11. ↑  NTB (13. februar 1988): Norske investorer overtar flertall i nederlandsk rederi. *Aftenposten*
12. ↑  Grete de Lange (31. mai 1988): Nedlloydraid legges på is. *Aftenposten*
13. ↑  Per Røste (13. desember 1988): Torstein Hagen kjøper 38,8 prosent i DNO. *Aftenposten*
14. ↑  Flemming Dahl (31. mai 1991): Hagen øker innflydelsen i Nedlloyd. *Aftenposten*
15. ↑  Afentposten (24. desember 1992): To oljehandler etter stengetid. *Aftenposten*
16. ↑  Jørn Lekve (4. mars 1993): Den ensomme raiders oppgjør med oljen. *Bergens Tidende*
17. ↑  Grete de Lange (29. mai 1999): Nordmannen Torstein Hagen: Størst i verden på elvecruise. *Aftenposten*
18. ↑  Kari Nestaas (20. september 2018): Elvens konge Arkivert 27. mars 2019 hos Wayback Machine.. *Kapital*

|  |  |
| --- | --- |
| Oppslagsverk/autoritetsdata | Store norske leksikon
 |